《赠郡帅郭侯》
宋代·阎苍舒

东南形胜惟扬州，介江负淮作襟喉。
有国以来几百战，吊古千载空悠悠。
哀哉荒主与荡子，钝尽铁剑崇倡优。
迷楼九曲烂如画，珠帘十里半上钩。
当年二十四桥月，曾照三十六宫秋。
平山堂上一长叹，但有衰草埋荒丘。
欧仙苏仙不可唤，江南江北无风流。
何人复诵广陵散，黯然悲恨不可收。
只今英主正用武，增五万灶屯貔貅。
金城坚筑壮营垒，绮段细错良田畴。
神谟庙算万全举，天时既至须人谋。
将军山西名将种，家声直到青海头。
男儿有死必报国，正当为上分此忧。
勉旃速办古人事，貂蝉本自出兜鍪。

作者简介：阎苍舒，字才元，南宋四川阆中人，淳熙中(1174--1189年),以试吏部尚书使金，贺正旦。工正（楷）书，雄健而有楷则·尤工匾榜。淳熙五年七月以右司员外郎兼国史院编修官；是月为左司员外郎，六年二月为宗正少卿，并兼国史院编修官。